Hoofstroomproduksies se splinternuwe film, Die Pro, is die afgelope tyd in Jeffreysbaai verfilm en behoort teen September op die grootdoek te draai. Verfilming het Dinsdag tot ’n einde gekom. Van die akteurs sal Aprilmaand weer hul nuutgevonde branderplankvernuf in Jeffreysbaai uitleef, wanneer die laaste skote vir die film geskiet word.
Janis Ellis, publisiteitsbeampte van Hoofstroomproduksies, vertel: “Die film, gebaseer op die boek Die Pro deur Leon de Villiers, is nie net nog ’n lawwe vakansie-storie nie, maar het ’n sterk storielyn vol intrige.
“Heelwat aanpassings is vir die draaiboek gemaak. Van die manlike karakters is vroulik gemaak en sommige karakters is uitgeskryf.”
Die draaiboekskrywer, Tiaan van Niekerk (31), het eers teologie studeer voordat hy ’n diploma in filmvervaardiging voltooi het. Die Pro is die eerste draaiboek wat hy geskryf het.
“Ek het die boek in 1999 gekoop en dit het dadelik tot my gespreek. Ek het die boek aanvanklik gekoop omdat die hoofkarakter dieselfde naam as ek het,” vertel hy laggend.
“As jy skryf het jy ’n sekere prentjie in jou kop, maar wanneer dit by die verfilming kom, moet daar noodgedwonge aanpassings gemaak word. Jy moet die regisseur vertrou dat hy jou visie sal deurvoer.
“Die boodskap wat die film oordra, is spesiaal: al ervaar jy verlies moet jy dit leer aanvaar, weer opstaan en aangaan. Ek is opgewonde om te sien hoe alles bymekaarkom.”